CELEX: 52020PC0331
Language: mt
Date: 2020-07-23
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2012/232/UE li tawtorizza lir-Rumanija tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 23.7.2020
            COM(2020) 331 final
            2020/0149(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2012/232/UE li tawtorizza lir-Rumanija tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn issa ’l quddiem “id-Direttiva tal-VAT”)
                  1
               , il-Kunsill, filwaqt li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru japplika miżuri speċjali għal deroga mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               B’ittra rreġistrata mal-Kummissjoni fit-13 ta’ Marzu 2020, ir-Rumanija talbet estensjoni tad-deroga mill-Artikolu 168 tad-Direttiva tal-VAT sabiex tkun tista’ tkompli tirrestrinġi d-dritt li jitnaqqas il-VAT tal-input fuq nefqa marbuta ma’ vetturi bil-mutur. F’konformità mal-Artikolu 395(2) tad-Direttiva tal-VAT, il-Kummissjoni, b’ittra datata t-2 ta’ April 2020, infurmat lill-Istati Membri l-oħra bit-talba tar-Rumanija. B’ittra datata t-3 ta’ April 2020, il-Kummissjoni nnotifikat lir-Rumanija li kellha l-informazzjoni kollha li kienet tikkunsidra meħtieġa biex tqis it-talba.
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               L-Artikolu 168 tad-Direttiva tal-VAT jipprevedi li persuna taxxabbli hija intitolata tnaqqas il-VAT imposta fuq ix-xiri li jkun sar għall-fini ta’ tranżazzjonijiet taxxabbli. L-Artikolu 26(1)(a) tal-istess Direttiva jeżiġi li l-użu ta’ merkanzija li tifforma parti mill-assi ta’ negozju għall-użu privat, ikun provvista ta’ servizzi li jitqiesu jekk il-VAT fuq il-merkanzija kienet eliġibbli għal tnaqqis. Din is-sistema tippermetti l-irkupru tal-VAT li tkun tnaqqset fil-bidu b’rabta mal-użu privat. 
            
            
               Fil-każ ta’ karozzi tal-passiġġieri, huwa diffiċli li din is-sistema tiġi applikata, b’mod partikolari minħabba li huwa diffiċli li ssir distinzjoni ċara bejn l-użu privat u dak tan-negozju. Meta jinżammu r-reġistri, iż-żamma u l-verifika tagħhom iżidu piż addizzjonali fuq in-negozju kif ukoll fuq l-amministrazzjoni. 
            
            
               Abbażi tad-Deċiżjoni ta’ Implimentazzjoni tal-Kunsill 2012/232/UE
                  2
               , ir-Rumanija attwalment hija awtorizzata tirrestrinġi d-dritt ta’ tnaqqis tal-VAT għal 50 % fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta’ vetturi tat-triq bil-mutur kif ukoll fuq in-nefqa marbuta magħhom. Xi kategoriji ta’ vetturi ġew esklużi speċifikament minn din ir-restrizzjoni, bħall-vetturi li jintużaw b’mod esklużiv għal servizzi ta’ emerġenza, ta’ sigurtà jew ta’ kurriera, il-vetturi li jintużaw mill-aġenti u bħala taxis, il-vetturi li jintużaw għat-tagħlim mill-iskejjel tas-sewqan, u dawk li jintużaw għall-kiri jew għal-lokazzjoni jew dawk li jintużaw bħala komoditajiet għal finijiet kummerċjali. Fl-istess ħin, in-negozji nħelsu mill-ħtieġa li jiddikjaraw it-taxxa fuq l-użu privat. Id-Deċiżjoni ta’ Implimentazzjoni tal-Kunsill 2015/156/UE
                  3
                awtorizzat lir-Rumanija tkompli tapplika l-miżura speċjali sal-31 ta’ Diċembru 2017. Il-perjodu ta’ validità ta’ din id-Deċiżjoni ġie estiż sal-31 ta’ Diċembru 2020 bid-Deċiżjoni ta’ Implimentazzjoni tal-Kunsill (UE) 2017/2012 tas-7 ta’ Novembru 2017
                  4
               . 
            
            
               Ir-Rumanija talbet biex l-awtorizzazzjoni tiġi estiża biex tillimita t-tnaqqis inizjali għal persentaġġ stabbilit u b’hekk in-negozji jinħelsu mill-ħtieġa li jiddikjaraw it-taxxa fuq l-użu privat. Ir-Rumanija infurmat lill-Kummissjoni li r-raġunijiet għall-estensjoni tal-miżura huma fil-biċċa l-kbira l-istess kif deskritt fit-talba inizjali. F’konformità mal-Artikolu 4(2) tad-Deċiżjoni tal-Kunsill 2012/232/UE, ir-Rumanija ppreżentat rapport dwar il-limitu ta’ tnaqqis applikat mir-Rumanija. Ir-Rumanija tiddikjara li l-miżura qdiet ir-rwol tagħha u li jekk il-miżura ma tiġix estiża, l-evażjoni tat-taxxa rreġistrata f’dan il-qasam qabel l-introduzzjoni tal-miżura x’aktarx li terġa’ titfaċċa. Skont id-data ppreżentata, is-sehem tal-impriżi ż-żgħar fir-Rumanija huwa għoli: 99,7 % tal-impriżi kollha li kienu attivi fis-settur industrijali, fis-settur tal-kostruzzjoni jew fis-settur tas-servizzi fl-2017 kienu impriżi żgħar u ta’ daqs medju; u l-impriżi attivi b’mhux iktar minn disa’ impjegati kienu jammontaw għal 89,4 % tal-operaturi ekonomiċi u soċjali kollha li kienu attivi f’dawk l-erba’ setturi. Ir-Rumanija targumenta li, fil-prattika, karozza li tkun proprjetà ta’ tali impriżi spiss tintuża kemm għal attivitajiet tan-negozju kif ukoll għal skopijiet personali.
            
            
               Mill-informazzjoni pprovduta mir-Rumanija, jidher ukoll li l-limitazzjoni ta’ 50 % għadha tirrifletti l-użu kummerċjali u privat kumplessiv tal-vetturi minn persuni taxxabbli fir-Rumanija u li għalhekk dan il-limitu jenħtieġ li jibqa’ jitqies bħala xieraq. 
            
            
               Id-deroga jenħtieġ li tkun limitata fiż-żmien sal-31 ta’ Diċembru 2023, sabiex ikun jista’ jiġi vvalutat jekk restrizzjoni ta’ 50 % għadhiex riflessjoni korretta tat-tqassim kumplessiv bejn l-użu tan-negozju u dak privat. Jenħtieġ li kull talba ta’ estensjoni tiġi akkumpanjata minn rapport li jinkludi rieżami tal-persentaġġ applikat u jenħtieġ li dan jintbagħat lill-Kummissjoni flimkien ma’ dik it-talba sal-31 ta’ Marzu 2023. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Derogi simili b’rabta mad-dritt ta’ tnaqqis ingħataw lil Stati Membri oħra. 
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, jawtorizza lill-Istati Membri jkomplu japplikaw l-esklużjonijiet li ddaħħlu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ waqfien totali (“stand still” provisions) li jirrestrinġu d-dritt ta’ tnaqqis tal-VAT b’rabta mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni fuq id-dritt ta’ tnaqqis tal-VAT
                     5
                  , tali deroga hija xierqa sa meta jiġu armonizzati dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
         
         
            
               Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta taqa’ fil-kompetenza esklużiva tal-Unjoni. Għaldaqstant, il-prinċipju tas-sussidjarjetà ma japplikax. 
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi l-ebda obbligu.
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri l-prevenzjoni ta’ ċerti forom ta’ evażjoni jew ta’ evitar tat-taxxa. B’mod partikolari, meta jitqies il-potenzjal li n-negozji jonqsu milli jiddikjaraw bis-sħiħ ir-responsabbiltajiet tagħhom u l-verifiki skabrużi tad-data dwar il-kilometraġġ lill-awtoritajiet tat-taxxa, ir-restrizzjoni ta’ 50 % tissimplifika l-ġbir tal-VAT f’settur speċifiku.
               
            
            
               •Għażla tal-istrument
            
            
               
                  L-istrument propost: Deċiżjoni ta’ Implimentazzjoni tal-Kunsill.
               
               
                  Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill, li jaġixxi b’mod unanimu fuq proposta tal-Kummissjoni. Deċiżjoni ta’ Implimentazzjoni tal-Kunsill hija l-iktar strument adattat peress li tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba mir-Rumanija u tikkonċerna biss lil dan l-Istat Membru. 
               
            
            
               •Ġbir u użu tal-għarfien espert
            
            
               
                  Ma kienx hemm ħtieġa ta’ għarfien espert estern. 
               
            
            
               •Valutazzjoni tal-impatt
            
            
               
                  Il-proposta hija maħsuba għall-ġlieda kontra l-evażjoni tal-VAT u għas-simplifikazzjoni tal-proċedura tal-impożizzjoni tat-taxxa, u għaldaqstant għandha impatt pożittiv potenzjali kemm fuq in-negozji kif ukoll fuq l-amministrazzjonijiet. Ir-Rumanija identifikat li din is-soluzzjoni hija miżura adattata u hija kompatibbli ma’ derogi oħra tal-imgħoddi u tal-preżent.
               
            
            
               4.IMPLIKAZZJONIJIET BAĠITARJI
            
            
               
                  Il-proposta mhi se jkollha l-ebda implikazzjoni negattiva għall-baġit tal-UE.
               
            
            
               5.ELEMENTI OĦRA
            
            
               
                  Il-proposta fiha klawżola ta’ estinzjoni; limitu ta’ żmien awtomatiku li jiskorri fil-31 ta’ Diċembru 2023.
               
               
                  F’każ li r-Rumanija tikkunsidra estensjoni oħra tal-miżura ta’ deroga lil hinn mill-2023, jenħtieġ li jiġi ppreżentat rapport lill-Kummissjoni li jinkludi rieżami tal-limitu tal-persentaġġ flimkien mat-talba ta’ estensjoni sa mhux iktar tard mill-31 ta’ Marzu 2023.
               
            
         
         
            
               2020/0149 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2012/232/UE li tawtorizza lir-Rumanija tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  6
               , u b’mod partikolari l-Artikolu 395 tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 168 tad-Direttiva 2006/112/KE jistabbilixxi d-dritt li persuni taxxabbli jnaqqsu t-taxxa fuq il-valur miżjud (VAT) imposta fuq il-provvisti lilhom ta’ merkanzija u ta’ servizzi li jintużaw għall-finijiet tat-tranżazzjonijiet taxxabbli tagħhom. Skont l-Artikolu 26(1)(a) ta’ dik id-Direttiva, l-użu ta’ assi tan-negozju għall-użu privat ta’ persuni taxxabbli jew tal-persunal tagħhom jew, b’mod iktar ġenerali, għal skopijiet oħra barra dawk tan-negozju tagħhom, irid jiġi ttrattat bħala provvista ta’ servizzi.
            
            
               (2)Bid-Deċiżjoni ta’ Implimentazzjoni tal-Kunsill 2012/232/UE
                  7
               , ir-Rumanija kienet awtorizzata, sal-31 ta’ Diċembru 2014, tillimita għal 50 % id-dritt għat-tnaqqis tal-VAT fuq ix-xiri, l-akkwist intra-Komunitarju, l-importazzjoni, il-kiri jew il-lokazzjoni ta’ ċerti vetturi tat-triq bil-mutur, u fuq in-nefqa relatata ma’ dawk il-vetturi, inkluż il-karburant, meta tali vetturi ma jintużawx b’mod esklużiv għal finijiet tan-negozju, u li teħles lill-persuni taxxabbli milli jkollhom jittrattaw l-użu mhux tan-negozju ta’ tali vetturi bħala provvista ta’ servizzi f’konformità mal-Artikolu 26(1)(a) tad-Direttiva 2006/112/KE. Bid-Deċiżjoni ta’ Implimentazzjoni tal-Kunsill 2015/156/UE
                  8
               , ir-Rumanija kienet awtorizzata tapplika l-miżuri ta’ deroga sal-31 ta’ Diċembru 2017. Bid-Deċiżjoni ta’ Implimentazzjoni tal-Kunsill (UE) 2017/2012
                  9
               , ir-Rumanija kienet awtorizzata tapplika l-miżuri ta’ deroga sad-data tad-dħul fis-seħħ tar-regoli tal-Unjoni li jiddeterminaw in-nefqa marbuta mal-vetturi tat-triq bil-mutur li mhijiex eliġibbli għal tnaqqis sħiħ tal-VAT, jew sal-31 ta’ Diċembru 2020, skont liema data tiġi l-ewwel. 
            
            
               (3)B’ittra rreġistrata mal-Kummissjoni fit-13 ta’ Marzu 2020, ir-Rumanija talbet awtorizzazzjoni biex tkompli tapplika miżura ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE sabiex tirrestrinġi d-dritt ta’ tnaqqis b’rabta man-nefqa fuq ċerti vetturi tat-triq bil-mutur li ma jintużawx b’mod esklużiv għal finijiet tan-negozju. 
            
            
               (4)L-applikazzjoni ta’ rata perċentwali fissa għall-ammont tal-VAT fuq in-nefqa eliġibbli għal tnaqqis li tikkonċerna l-vetturi tat-triq bil-mutur li ma jintużawx b’mod esklużiv għal finijiet tan-negozju tissimplifika l-proċedura għall-ġbir tal-VAT.
            
            
               (5)F’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni, b’ittra datata t-2 ta’ April 2020, infurmat lill-Istati Membri l-oħra bit-talba tar-Rumanija. B’ittra datata t-3 ta’ April 2020, il-Kummissjoni nnotifikat lir-Rumanija li kellha l-informazzjoni kollha li kienet tikkunsidra meħtieġa biex tqis it-talba.
            
            
               (6)F’konformità mal-Artikolu 4(2) tad-Deċiżjoni ta’ Implimentazzjoni 2012/232/UE, ir-Rumanija, flimkien mat-talba għal estensjoni, ippreżentat rapport lill-Kummissjoni dwar l-applikazzjoni ta’ dik id-Deċiżjoni ta’ Implimentazzjoni. Abbażi tal-informazzjoni disponibbli attwalment, ir-Rumanija tiddikjara li l-limitu ta’ 50 % għadu ġustifikabbli u għadu xieraq. 
            
            
               (7)Jenħtieġ li l-estensjoni tal-miżuri ta’ deroga tkun limitata għaż-żmien meħtieġ biex tiġi evalwata l-effettività ta’ dawk il-miżuri ta’ deroga u l-adegwatezza tal-limitu tal-persentaġġ. Għalhekk, jenħtieġ li r-Rumanija tkun awtorizzata tkompli tapplika l-miżuri ta’ deroga sal-31 ta’ Diċembru 2023.
            
            
               (8)Fil-każ li r-Rumanija tikkunsidra li estensjoni tal-awtorizzazzjoni lil hinn mill-2023 tkun neċessarja, jenħtieġ li tippreżenta talba ta’ estensjoni lill-Kummissjoni sal-31 ta’ Marzu 2023, flimkien ma’ rapport li jinkludi rieżami tal-limitu tal-persentaġġ applikat.
            
            
               (9)Il-miżuri ta’ deroga se jkollhom biss effett negliġibbli fuq l-ammont kumplessiv tad-dħul mit-taxxa miġbur fl-istadju tal-konsum finali u mhu se jkollhom l-ebda impatt avvers fuq ir-riżorsi proprji tal-Unjoni li ġejjin mill-VAT.
            
            
               (10)Id-Deċiżjoni ta’ Implimentazzjoni 2012/232/UE jenħtieġ li tiġi emendata skont dan,
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               L-Artikolu 4 tad-Deċiżjoni ta’ Implimentazzjoni 2012/232/UE huwa sostitwit b’dan li ġej:
            
            
               “Artikolu 4
            
            
               1.Din id-Deċiżjoni għandha tiskadi fid-data tad-dħul fis-seħħ tar-regoli tal-Unjoni li jiddeterminaw in-nefqa marbuta mal-vetturi tat-triq bil-mutur li mhijiex eliġibbli għal tnaqqis sħiħ tal-VAT, jew fil-31 ta’ Diċembru 2023, skont liema data tiġi l-ewwel.
            
            
               2.Kull talba għal awtorizzazzjoni tal-estensjoni tal-miżuri ta’ deroga awtorizzati b’din id-Deċiżjoni għandha tiġi ppreżentata lill-Kummissjoni sal-31 ta’ Marzu 2023.
            
            
               Din it-talba għandha tkun akkumpanjata minn rapport li jkun jinkludi rieżami tar-restrizzjoni tal-persentaġġ applikat fuq id-dritt ta’ tnaqqis tal-VAT abbażi ta’ din id-Deċiżjoni. 
            
            
               Artikolu 2
            
            
               Din id-Deċiżjoni hija indirizzata lir-Rumanija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        Id-Deċiżjoni ta’ Implimentazzjoni tal-Kunsill 2012/232/UE tas-26 ta’ April 2012 li tawtorizza lir-Rumanija biex tapplika miżuri ta’ deroga mill-Artikolu 26(1)(a) u l-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 117, 1.05.2012, p. 7).  
               
               
                  
                     (3)
                  
                        Id-Deċiżjoni ta’ Implimentazzjoni tal-Kunsill 2015/156/UE tas-27 ta’ Jannar 2015 li testendi l-perjodu ta’ validità tad-Deċiżjoni ta’ Implimentazzjoni 2012/232/UE li tawtorizza lir-Rumanija biex tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 26, 31.1.2015, p. 27).
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2017/2012 tas-7 ta’ Novembru 2017 li temenda d-Deċiżjoni ta’ Implimentazzjoni 2012/232/UE li tawtorizza lir-Rumanija biex tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 292, 10.11.2017, p. 57-58).
               
               
                  
                     (5)
                  
                        KUMM (2004) 728 final – Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014
                  
                  (ĠU C 153, 21. 05. 2014, p. 3) 
               
               
                  
                     (6)
                  
                        ĠU L 347, 11.12.2006, p. 1. 
               
               
                  
                     (7)
                  
                        Id-Deċiżjoni ta’ Implimentazzjoni tal-Kunsill 2012/232/UE tas-26 ta’ April 2012 li tawtorizza lir-Rumanija biex tapplika miżuri ta’ deroga mill-Artikolu 26(1)(a) u l-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 117, 1.5.2012, p. 7). 
               
               
                  
                     (8)
                  
                        Id-Deċiżjoni ta’ Implimentazzjoni tal-Kunsill 2015/156/UE tas-27 ta’ Jannar 2015 li testendi l-perjodu ta’ validità tad-Deċiżjoni ta’ Implimentazzjoni 2012/232/UE li tawtorizza lir-Rumanija biex tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 26, 31.1.2015, p. 27).
               
               
                  
                     (9)
                  
                        Id-Deċiżjoni ta’ Implimentazzjoni tal-Kunsill (UE) 2017/2012 tas-7 ta’ Novembru 2017 li temenda d-Deċiżjoni ta’ Implimentazzjoni 2012/232/UE li tawtorizza lir-Rumanija biex tapplika miżuri ta’ deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 292, 10.11.2017, p. 57).